text: Otte-årig hårdt kvæstet
  27 august 2013 kl. 16.21
  En motorcyklist påkørte i eftermiddags en otteårig cyklist på Hærvejen nær Give. Drengen er hårdt kvæstet.
  En otteårig dreng er hårdt kvæstet, efter at han tirsdag eftermiddag blev kørt ned af en motorcykel på Hærvejen ved Kollemorten mellem Give og Tørring, oplyser vagtchef Jørn Lindhardt, Sydøstjyllands Politi.
  Ulykken skete ved 16-30-tiden, da drengen kom kørende på sin cykel og tilsyneladende pludselig krydsede kørebanen.
  - Motorcyklisten har ikke en chance for at standse, og der er ikke noget, som tyder på, at han har kørt hurtigt, siger vagtchefen.
  Den hårdt tilskadekomne dreng er blevet kørt til Odense Universitetshospital.
  